text: Kæmpe sygehusbyggeri i gang
  30 maj 2012 kl. 12.49
  Byggeriet af det nye akutsygehus i Aabenraa til 1,25 milliarder kroner gik onsdag i gang.
  Det skete, da regionsrådsformand Carl Holst (V) holdt en betonkanon i stilling.
  Sygehuset bliver på 71.000 kvadratmeter med kælder, og det bygges ved siden af det nuværende sygehus. Første etape skal være klar i 2014 og den anden i 2019.
  Sygehuset skal betjene 230.000 indbyggere i de fire sønderjyske kommuner, Sønderborg, Aabenraa, Haderslev og Tønder.
  Sygehuset skal rumme samtlige akutte, lægelige specialer samt kræftkirurgi. Det får 3.000 ansatte.
  Beslutningen om at placere akutsygehuset i Aabenraa har været længe undervejs. I første omgang var det tanken at placere det i Kliplev som et kompromis mellem Sønderborg og Aabenraa kommuner, der begge kæmpede for at få sygehuset.
  Sønderborgs borgmester, Aase Nyegaard (Fælleslisten), deltog onsdag i indvielsen af byggeriet for at begrave stridsøksen.
  Sønderborg Sygehus bliver til et specialsygehus.
  Region Syddanmark får også akutsygehuse i Esbjerg, Kolding og Odense.
  